Source: http://eazi.ro/in-politica/referendum-validat-nu-si-rezultatul-votului
Timestamp: 2019-12-09 07:52:14+00:00
Document Index: 1069732

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ', 'CCR ', 'CCR ']

În Politică - Referendum Validat, Nu Şi Rezultatul Votului - eAzi.ro - Publicaţie online de atitudine şi informaţie
Referendum validat, nu şi rezultatul votului
19 iulie 2019 13:00| În Politică | Politică
Uniunea Salvaţi România susţine că decizia CCR de a respinge proiectul de revizuire a Constituţiei pe care l-a iniţiat cu PNL „ignoră votul a peste 6,4 milioane de români” şi anunţă că va continua lupta la nivel parlamentar pentru transpunerea rezultatelor referendumului din 26 mai, cât şi pentru adoptarea iniţiativei civice „Fără penali în funcţii publice”.
„Actualii judecători ai Curţii Constituţionale au dovedit din păcate, încă o dată, prin decizia de astăzi, că sunt vârful de lance al penalilor din politica românească, lăsând acestora portiţa de a-şi acorda amnistie şi graţiere pentru faptele de corupţie. Aşteptăm motivarea deciziei CCR, dar sunt greu de imaginat argumentele pentru care nu putem revizui Constituţia astfel încât să respectăm rezultatele referendumului din 26 mai şi să scriem explicit interdicţia de amnistie şi graţiere pentru faptele de corupţie. Decizia de astăzi a CCR ignoră votul a peste 6,4 milioane de români şi arată, o dată în plus, cât de vitală este, pentru funcţionarea statului de drept şi a democraţiei, o reformare a CCR şi o depolitizare a acestei instituţii”, a declarat preşedintele USR, Dan Barna, potrivit unui comunicat de presă.
Totodată, USR apreciază că nu mai există niciun impediment să fie transpuse cât mai rapid celelalte prevederi din proiectul de revizuire iniţiat de USR şi PNL. „Vestea bună de la CCR pentru ziua de azi e că «Fără penali în funcţii publice» a trecut din nou de filtrul CCR. De asemenea, extinderea numărului de titulari ai sesizării CCR în materia ordonanţelor de urgenţă este acceptată drept constituţională. Nu de alta, dar nu avem aşteptări prea mari de la noul Avocat al Poporului, Renate Weber, şi nici de la capacitatea coaliţiei PSD-ALDE de a reda Parlamentului funcţia legislativă în probleme importante. A se vedea şi Codul administrativ, adoptat prin OUG”, a afirmat deputatul USR Silviu Dehelean.
Decizia CCR este surprinzătoare în condiţiile în care milioane de români s-au exprimat în favoarea interzicerii amnistiei şi graţierii pentru fapte de corupţie la referendumul de pe 26 mai, a afirmat şi preşedintele PNL, Ludovic Orban. „Decizia este cu atât mai surprinzătoare cu cât în urmă cu nici o lună, Curtea Constituţională a validat referendumul pe Justiţie. Pe cale de consecinţă, este inexplicabil că judecătorii Curţii au decis să respingă proiectul de revizuire a Constituţiei iniţiat de PNL alături de partenerii din Opoziţie, în condiţiile în care acesta a transpus întocmai întrebările formulate la referendum. La ora actuală, Constituţia României nu prevede dreptul fundamental de a fi graţiat şi amnistiat”, a explicat Orban.
În opinia sa, decizia CCR poate fi interpretată de cei care sunt „obişnuiţi” să comită fapte de corupţie drept „un cadou nesperat”. „Avertizez PSD-ALDE să nu încerce să profite în mod politicianist de decizia Curţii şi să înceteze să acţioneze împotriva voinţei cetăţenilor, aşa cum se prefigurează; în caz contrar, românii îi vor sancţiona aspru la alegerile de peste câteva luni, iar actuala majoritate va fi nostalgică după scorul de la alegerile europarlamentare. Reamintesc şi faptul că în urma Deciziei CCR nr. 682/2012 nu pot fi adoptate prevederi legale care să fie contrare voinţei cetăţenilor”, a transmis preşedintele PNL.
El a adăugat că PNL consideră că voinţa românilor este literă de lege şi votul covârşitor de la referendumul pe Justiţie nu poate fi ignorat. „Românii s-au exprimat foarte clar pe 26 mai în favoarea interzicerii amnistiei şi graţierii pentru fapte de corupţie şi în favoarea interzicerii ordonanţelor de urgenţă în domeniul Justiţiei şi a extinderii dreptului de a ataca ordonanţele direct la CCR. Prin urmare, Partidul Naţional Liberal se va asigura că voinţa cetăţenilor exprimată la referendumul de pe 26 mai va fi transpusă în lege astfel încât hoţii nu vor mai ajunge în fruntea statului şi cei care vor fura vor fi pedepsiţi”, a declarat liderul liberal.
Insulte anonime de la Phenian
Romanescu vrea locul 2 la medalii, nu la obezitate